**ELŐTERJESZTÉS A KÉPVISELŐ-TESTÜLET 2024.10.07-i ALAKULÓ ÜLÉSÉRE**

**Tárgy:** polgármester illetményének és költségtérítésének megállapítása

**Tisztelt Képviselő-testület!**

A főállású polgármester, részére megállapítható illetmény számítása a következő szabályok szerint történik:

A 2011. évi CLXXXIX törvény (Mötv.) 71. §-a szerint:

*(2) A megyei jogú város polgármestere, a fővárosi kerületi önkormányzat polgármestere megbízatásának időtartamára havonta illetményre jogosult, amelynek összege 1 300 000 forint.*

*(4)A polgármester illetménye a (2) bekezdésben meghatározott összeg*

1. *40%-a az 500 fő és az az alatti lakosságszámú település polgármestere esetében;*
2. *50%-a az 501–1500 fő lakosságszámú település polgármestere esetében;*
3. *55%-a az 1501–2000 fő lakosságszámú település polgármestere esetében;*
4. ***60%-a a 2001–5000 fő lakosságszámú település polgármestere esetében;***
5. *65%-a az 5001–10 000 fő lakosságszámú település polgármestere esetében;*
6. *75%-a a 10 001–30 000 fő lakosságszámú település polgármestere esetében;*
7. *85%-a a 30 000 fő lakosságszám feletti település polgármestere esetében.*

A lakosságszám: azon személyek száma, akiknek a polgárok személyi és lakcím adatait tartalmazó nyilvántartásban szereplő lakóhelye, lakóhely hiányában tartózkodási helye az adott település közigazgatási területén található, vagy akiknek a lakóhelye csak az adott település megnevezését tartalmazza. Kecskéd község lakosságszáma 2263 fő, ez alapján a polgármesteri illetmény összege bruttó 780.000 forint (1.300.000x0,6) havonta. ***Az illetmény összegének megállapításáról, annak ellenére, hogy az törvényben rögzített mértékű a képviselő-testületnek határozatot kell hoznia.***

A főállású polgármester a számára megállapított illetmény 15%-ában meghatározott összegű költségtérítésre jogosult. A költségtérítés pontos összegéről a képviselő-testületnek szintén határozattal kell döntenie, nem felel meg a törvényi előírásnak, ha csupán a költségtérítés %-os mértéke szerepel a határozatban. Az Mötv. nem teszi lehetővé továbbá a költségtérítésről történő lemondást. A lakosságszám szerint megállapított illetmény 15%-a Kecskéd esetében havi bruttó 117.000 forint.

Kérem a tisztelt Képviselő-testületet, hogy az előterjesztést megvitatni és az alábbi határozati javaslatot elfogadni szíveskedjen:

**Kecskéd Község Önkormányzat Képviselő-testületének**

**…../2024. (X.7.) sz. határozata**

Kecskéd Község Önkormányzat Képviselő-testülete

1. Kaszányiné Ruppert Tímea főállású polgármester illetményét havi bruttó 780.000 forintban állapítja meg,
2. Kaszányiné Ruppert Tímea főállású polgármester részére havonta az 1. pontban meghatározott illetménye 15%-ának megfelelő, bruttó 117.000 forint költségtérítést állapít meg.

**Határidő:** azonnal

**Felelős:** polgármester

Kecskéd, 2024.10.01.

Kaszányiné Ruppert Tímea s.k.

polgármester